唱機或者唱盤，又或者講明係黑膠唱盤，係用來播黑膠碟嘅電器。主要部分包括摩打、金屬圓盤、圓盤上面嘅軟膠墊、唱臂同唱頭，傳統上圓盤上面會有兩三行點，分別對應大碟嘅33轉、細碟嘅45轉同好少用嘅78轉三種標準轉速，本來係用來畀人用肉眼觀測速度啱唔啱，使唔使微調，後來有自動測速度嘅唱機，啲點就變咗可有可無。